Komission yksiköiden valmisteluasiakirja – Liite ehdotukseen Euroopan parlamentin ja neuvoston asetukseksi nopeiden rajainterventioryhmien perustamista koskevan mekanismin vahvistamisesta ja neuvoston asetuksen (EY) N:o 2007/2004 muuttamisesta kyseisen mekanismin osalta - Vaikutustenarvioinnin tiivistelmä {KOM(2006) 401 lopullinen} {SEK(2006) 953} {SEK(2006) 954} /* SEK/2006/0955 */





[pic] | EUROOPAN YHTEISÖJEN KOMISSIO | Bryssel 19.7.2006 SEK(2006) 955 KOMISSION YKSIKÖIDEN VALMISTELUASIAKIRJA Liite ehdotukseen Euroopan parlamentin ja neuvoston asetukseksi nopeiden rajainterventioryhmien perustamista koskevan mekanismin vahvistamisesta ja neuvoston asetuksen (EY) N:o 2007/2004 muuttamisesta kyseisen mekanismin osalta VAIKUTUSTENARVIOINNIN TIIVISTELMÄ {KOM(2006) 401 lopullinen}{SEK(2006) 953}{SEK(2006) 954} VAIKUTUTUSTENARVIOINNIN TIIVISTELMÄ Kun pyritään luomaan vapauden, turvallisuuden ja oikeuden alue, jonka sisärajoilta tarkastukset on poistettu, on vastaavasti vahvistettu ja yhdenmukaistettu ulkorajoilla tehtäviä tarkastuksia, jotta voidaan taata turvallisuuden korkea taso. Tiettyjen jäsenvaltioiden rajavalvontaviranomaiset kantavat näin vastuun kaikkien jäsenvaltioiden vastaavien viranomaisten puolesta, ja turvallisuuteen ja tehtävän laajuuteen liittyvien haasteiden vuoksi on tarpeen syventää operatiivista yhteistyötä näiden viranomaisten kesken. Tätä yhteistyötä on viime vuosina kehitetty merkittävällä tavalla erityisesti panemalla täytäntöön ulkorajojen yhdennettyä hallinnointia koskeva toimintasuunnitelma. Tämä analyysi on kuitenkin tuonut esiin puutteita, jotka liittyvät yhtäältä siihen, ettei ole olemassa kehystä, jossa määriteltäisiin säännöt odottamattomissa tilanteissa tarvittavaa nopeaa toimintaa varten, ja toisaalta siihen, millainen toimivalta olisi annettava rajavartijoille heidän toimiessaan toisen jäsenvaltion alueella. Haagin ohjelmassa vahvistetun poliittisen yhteisymmärryksen pohjalta on yksilöity useita tavoitteita. Niiden avulla pyritään luomaan oikeudellinen kehys, jonka puitteissa voidaan perustaa EU:n tasolla koordinoidusti toimivat nopeat rajainterventioryhmät ja määritellä muita jäsenvaltioita avustavan henkilöstön toimivaltuudet. On myös varmistettava säädöksen selkeys ja oikeusvarmuus, niin että sen avulla voidaan tukea kansallisia viranomaisia mutta ei korvata niitä. Valitun vaihtoehdon avulla pyritään myös edistämään rajasäännöstön yhdenmukaista soveltamista ja parantamaan jäsenvaltioiden rajavartijoiden käyttöön perustuvan toiminnan kustannustehokkuutta. On tarkasteltu erilaisia toimintavaihtoehtoja: kahdenvälisten sopimusten tekeminen, kolmannen pilarin perusteella tehtävään poliisiyhteistyöhön perustuvien välineiden käyttö, nopeiden rajainterventioryhmien perustaminen rajaturvallisuusviraston puitteissa sekä EU:n rajavartiolaitoksen perustaminen. Eri vaihtoehtojen vaikutustenarvioinnin perusteella voidaan todeta, että joskin EU:n rajavartiolaitoksen perustaminen olisi luultavasti tehokkain ratkaisu, sen toteuttaminen ei ole mahdollista lyhyellä aikavälillä niin oikeudellisten kuin poliittistenkin esteiden vuoksi. Nopeiden rajainterventioryhmien perustaminen rajaturvallisuusviraston puitteissa ja niiden toimeksiantojen oikeudellisen kehyksen määritteleminen näyttää sopivimmalta vaihtoehdolta.